‘Jayde sou nie gaan sonder om te baklei’Jayde Panayiotou. Foto: Verskaf “Jayde het spunk gehad en was ŉ go-getter. Enigiets wat sy besluit het om te doen, het gebeur,” het Cherise Swanepoel gesê. Volgens Swanepoel was Panayiotou ŉ petite vrou, maar ook baie vurig. Panayiotou se liggaam is Woensdag omstreeks 10:00 in ŉ “afgeleë gebied” naby die Kwanobuhle-township buite Uitenhage gevind, nadat sy vermoedelik Dinsdag buite die Stellen Glen-veiligheidskompleks in Kabega Park ontvoer is. Panayiotou sou op 22 November 30 jaar oud geword het. “Moenie my goedheid vir swakheid aansien nie. Ek is gaaf met almal, maar as iemand onvriendelik teenoor my is, dan is swakheid een van die goed wat jy nie van my gaan onthou nie.” Dit was een van vele opmerkings wat Panayiotou op Facebook geplaas het. Swanepoel het saam met Panayiotou grootgeword, saam met haar studeer en saam met haar klas gegee by Riebeek College Girls’ High School. Die twee vroue het ook weekliks beurte gemaak met saamrygeleenthede. Swanepoel was Dinsdagoggend op pad om Panayiotou te gaan oplaai en het alarm gemaak toe haar vriendin nie daar was nie. Panayiotou laat haar man, Christopher, haar ouers, Derick en Michelle Inngs, en suster, Toni, agter. Sy en Christopher het sedert hul universiteitsdae ŉ verhouding gehad en hulle is in Junie 2013 getroud. Panayiotou het aan die begin van 2008 by Riebeek College begin klasgee. Sy het lewensoriëntering vir gr. 4 tot 7’s gegee en was een van die skool se beraders. News24 Klik hier vir alle vorige berigte oor die saak op Maroela Media.